Boeing ontwikkel nuwe sagteware vir 737 Max-vliegtuig(Argieffoto) Boeing het nuwe vlugbeheersagteware ontwikkel vir sy vloot 737 Max-vliegtuie ná onlangse vliegtuigongelukke in Ethiopië en Indonesië, het die Federale Lugvaartadministrasie (FAA) Woensdag gesê. “Boeing het ook vlugbemanningsopleiding ontwikkel wat met hierdie sagteware verband hou,” het die FAA in ŉ verklaring gesê. Hersiening van die sagteware-installering en opleiding is “ŉ prioriteit van die agentskap”. Die FAA het benadruk dat ŉ opdrag, om alle Boeing 737 Max 8 en Max 9-vliegtuie te hok, “bly van krag”. Verskeie lande het Boeing 737 Max-vliegtuie gehok ná ŉ vliegtuigongeluk in Ethiopië op 10 Maart wat 157 persone se lewens geëis het. Dieselfde Boeing-model van die Amerikaanse vervaardiger was in Oktober betrokke in ŉ Lion Air-vliegtuigongeluk in Indonesië waartydens 189 persone omgekom het. Data van die vlugopnemer van die Ethiopiese vliegtuigongeluk wys ooreenkomste tussen die twee ongelukke. ŉ Stuk sagteware wat vir vlugbeheer gebruik word, word spesifiek ondersoek. Boeing het onderneem om teen April ŉ sagteware-opgradering vry te stel. Altesaam 461 van die 737 Max-vliegtuie was teen 11 Maart 2019 wêreldwyd in gebruik.